WASE TOLU
Na Cava na iNaki ni Kalou me Baleta na Vuravura?
Na cava na inaki ni Kalou me baleta na kawatamata?
E vakalewai vakacava na veiliutaki ni Kalou?
Ena vakacava na bula e vuravura ena dua na gauna sa tu oqo e matada?
E TOTOKA vakaoti na inaki ni Kalou me baleta na vuravura. E vinakata o koya mera tawani vuravura na tamata bulabula ra qai mamarau. E kaya na iVolatabu ni “tea e dua na were na Kalou…mai Iteni” oti sa qai “vakatubura mai na qele…na kau kecega sa vinaka na kenai rairai, ka yaga me kakana.” Sa qai bulia na Kalou na imatai ni tagane kei na yalewa, o Atama kei Ivi, e biuti rau ena itikotiko totoka oqo qai kaya vei rau: “Drau vakaluveni, ka tubu me lewe vuqa, ka vakatawai vuravura, ka vakamalumalumutaka.” (Vakatekivu 1:28; 2:8, 9, 15) E inaki gona ni Kalou me vakawa na tamata, me vakatetea na parataisi totoka oya me roboti vuravura, me qarava tale ga na manumanu.
2 Na cava o nanuma? Era na bula dina na tamata ena parataisi e vuravura me vaka na inaki taumada ni Kalou? E kaya na Kalou: “[A]u sa cavuta…ka’u na cakava talega.” (Aisea 46:9-11; 55:11) Io, ena yaco ga na inaki ni Kalou! E kaya o koya ni “sega ni cakava [na vuravura] me lala” ia “sa bulia ga me tawa.” (Aisea 45:18) Na tamata vakacava e vinakata na Kalou mera bula e vuravura? E vinakata o koya me vakacava na dede ni nodra bula e vuravura? E sauma na iVolatabu: “Era na taukena na vanua [“vuravura,” NW] ko ira na yalododonu, ka tiko kina ka sega ni mudu.”—Same 37:29; Vakatakila 21:3, 4.
3 E se sega ni yaco oqo. Nikua, era tauvimate na tamata ra mate yani; e so mada ga era vala ra qai veivakamatematei. Eda kila ni a sega ni inaki ni Kalou me mai yacovi vuravura na veika e sa yaco tu ena gauna oqo! Dua na leqa e mai yaco koso. Na cava beka oya? Na cava e sa sega ni yaco kina na inaki ni Kalou? E sega ni dua na ivola ni vuku vakatamata e rawa ni tukuna vei keda, baleta na leqa oqo e tekivu mai lomalagi.
BASIKA E DUA NA MECA
4 Na imatai ni ivola ena iVolatabu e vakamacalataka e dua a tusaqata na Kalou ena nona basika yani ena were o Iteni. E cavuti o koya me “gata,” ia e sega ni gata dina. Na iotioti ni ivola ena iVolatabu e vakaraitaka ni “yacana na Tevoro, kei Setani, o koya sa temaki ira kecega na kai vuravura.” E dau vakatokai tale ga me “gata makawa.” (Vakatekivu 3:1; Vakatakila 12:9) Na agilosi kaukaua oqo, se kabula vakayalo, e vakayagataka e dua na gata me nona waqawaqa ena gauna e vosa kina vei Ivi. Sega ni vakabekataki ni a tiko na kabula vakayalo oqo ena gauna e vakarautaki vuravura tiko kina na Kalou me tawana na tamata.—Jope 38:4, 7.
5 Ia, nira uasivi kece na ka e bulia o Jiova, o cei ga e bulia na “Tevoro” se “Setani”? Oqo na ka e yaco, e dua vei ira na luve vakayalo ni Kalou e vukici koya me Tevoro. E yaco vakacava? Na ka e yaco e via tautauvata kei na nona veisau e dua na tamata vinaka me daubutako. E yaco vakacava na veisau oqo? E rawa ni tekivu ena nona vakalaiva me kadre e lomana na gagadre ca. Ke vakasamataka tiko ga na gagadre ca oqo, e rawa ni kaukaua sara. Ni basika e so na ituvaki, sa rawa ni vakayacora sara na gagadre ca e vakasamataka tiko.—Jemesa 1:13-15.
6 Oqo sara ga na ka e yaco vei Setani na Tevoro. Kena irairai ni a rogoca na nona tukuna na Kalou vei Atama kei Ivi me rau vakaluveni, me vakatawai vuravura na nodrau kawa. (Vakatekivu 1: 27, 28) De dua a veikayaka toka e lomana, ‘Vakacava mera qaravi au kece na tamata, mera kua ni qarava na Kalou!’ O koya gona, sa kadre rawa e lomana na gagadre ca. Lai tini sara ena nona sa qai vakacalai Ivi ena nona tukuna vua e so na itukutuku lasu me baleti koya na Kalou. (Vakatekivu 3:1-5) Na ka e cakava e sa lai yaco kina me “Tevoro,” kena ibalebale, “Dauvosavakacaca.” Sa yaco tale ga kina me o “Setani,” kena ibalebale “Dauveitusaqati.”
7 Na lasu nei Setani na Tevoro kei na nona ilawaki e rawai rau o Atama kei Ivi me rau talaidredre vua na Kalou. (Vakatekivu 2:17; 3:6) Kena itinitini ni rau qai mate—na ka sara ga a kaya na Kalou ni na yacovi rau ke rau talaidredre. (Vakatekivu 3:17-19) O koya gona, sa sega ni qai bula uasivi o Atama me tekivu mai na gauna e valavala ca kina, sa mai vakadewa ga na ivalavala ca vei ira na nona kawa. (Roma 5:12) Na ka e yaco oqo e via tautauvata kei na madrai e vavi ena dua na kava ni vavavi. Kevaka e kabibi toka na kava ni vavavi, na cava ena yaco ena madrai kece e vavi ena kava oya? Ena laurai ena ibuli madrai yadua na mawe ni kabibi ni kava. E vaka sara ga oya o keda na kawa i Atama ni sa mai takavi keda na “mawe” ni ivalavala ca i Atama. Oya na vuna eda lai qase tiko kina na tamata, da mate sara.—Roma 3:23.
8 Ena nona liutaki Atama kei Ivi o Setani me ratou talaidredre vua na Kalou, e sa liutaka sara tiko ga o koya na veivorati. E vakalewa o koya na ivakarau ni veiliutaki i Jiova. E vaka sara ga me kaya tiko: ‘E iliuliu ca na Kalou. E lasulasu, e bureitaka na ka vinaka vei ira na qaravi koya. E sega tale ni yaga me lewa mai na tamata na Kalou. Na tamata e sa rawa ni vakatulewataka ga na ka e vinaka kei na ka e ca. Ena vinaka cake sara na bula ni tamata keu lewai ira.’ Na cava ena cakava na Kalou ena mataqali vakalelewa mosimosi vaka oqo? Era nanuma e so ni dodonu me vakarusai iratou sara ga e kea na Kalou. Ia, e sa na macala beka kina na dina se lasu ni vakalelewa i Setani? Sa na vakadinadinataki beka kina ni vinaka duadua ga na ivakarau ni veiliutaki ni Kalou?
9 E Kalou lewadodonu o Jiova, o koya gona ena sega ni vakamatei iratou na veivorati ena gauna vata ga oya. E raica o koya ni bibi me soli na gauna me rawa ni matata vinaka kina na cala ni vakalelewa i Setani, me vakadinadinataki tale ga kina ni dau lasulasu dina ga na Tevoro. Mani vakalaiva na Kalou me se lewai koya mada vakataki koya na tamata me salavata kei na veivakamuai nei Setani. Na cava e vakayacora kina oqo o Jiova? Na cava e sa balavu tale kina nona vakalaiva tiko mai? Ena qai tasereki oqori ena Wase 11 ni ivola oqo. Ia, se tei vakasamataka mada: Na cava sara mada me rau vakabauti Setani kina o Atama kei Ivi, ni sega mada ga ni dua na ka vinaka e se bau cakava vei rau? Na yavu cava me rau lai vakabauta kina ni o Jiova e dau lasulasu qai tawayalololoma, ni o koya sara ga e solia vei rau na veika kece erau taukena? Na cava beka o na cakava ena ituvaki oqo?
10 E dodonu meda vakasamataka vakabibi na vica na taro oqo baleta ni tarai keda tale ga na vakalewai ni veiliutaki i Jiova. E rawa sara ga ni o vakaitavi ena vakalasui ni vakalelewa i Setani. O rawa ni totaki Jiova me nomu iLiuliu, mo qai vakaraitaka ni o Setani ga na daulasulasu. (Same 73:28; Vosa Vakaibalebale 27:11) Ka ni rarawa ni dua ga na iwase lailai ni vica na bilioni na lewe i vuravura era totaki Jiova. E vure kina e dua na taro bibi, E kaya dina na iVolatabu ni o Setani e liutaka tiko na vuravura?
O CEI E LIUTAKI VURAVURA TIKO?
11 Sega ni cakitaka vakadua o Jisu ni liutaki vuravura tiko o Setani. Eda vakadinadinataka oqo ena gauna a vakaraitaka kina vakacakamana vei Jisu o Setani “na matanitu kecega e vuravura, kei na kedrai ukuuku.” Sa qai yalataka vei Jisu: “A ka kecega oqori ka’u na solia vei iko, kevaka ko na cuva sobu ka vakarokoroko vei au.” (Maciu 4:8, 9; Luke 4:5, 6) Vakasamataka mada. Ena rawa ga ni veitemaki na vosa i Setani ke lewai ira dina tu na veimatanitu. E sega ni vakalasuya o Jisu ni veimatanitu kece oya e lewai ira tu o Setani. Ke a sega ni lewai ira, ke a sa vakaraitaka vakadodonu vua o Jisu.
12 E Kalou kaukaua duadua o Jiova, e weniligana totoka na lomalagi kei na vuravura. (Vakatakila 4:11) Ia, e sega ni dua na vanua ena iVolatabu e tukuni kina ni lewa tiko na vuravura o Jiova se o Jisu Karisito. Kena veibasai ni o Jisu a vakatokai Setani me “turaga ni vuravura.” (Joni 12:31; 14:30; 16:11) Na iVolatabu sara mada ga a vakatokai Setani na Tevoro me “kalou ni vuravura oqo.” (2 Korinica 4:3, 4) E tukuni koya na dauveivorati oqo, se o Setani, na yapositolo lotu Vakarisito o Joni ena nona vola: “Sa tu na vuravura taucoko e na kaukauwa ni Vunica.”—1 Joni 5:19, VV.
SALA ENA QAI TAKALI KINA NA VURAVURA I SETANI
13 Sa qai rerevaki ga na bula ena noda vuravura ena gauna oqo. Levu na vanua sa ra veivaluvaluti voli kina na mataivalu, sa qai levu ga na daunipolitiki dau veidabui, na iliuliu ni lotu lawaki ca, kei ira na dau basulawa voravora. Sa yacova o vuravura e dua na ivakatagedegede torosobu e sa na sega ni rawa ni vakavinakataki tale. E vakaraitaka na iVolatabu ni sa voleka na gauna me na vakarusa kina na Kalou na veika kece e okati ena vuravura i Setani ena nona ivalu na Amaketoni. Sa na qai vakavoutaki o vuravura mera bula ga kina na ivalavala dodonu.—Vakatakila 16:14-16.
14 E digitaki Jisu Karisito na Kalou o Jiova me Tui ni nona Matanitu vakalomalagi. Sa kaya makawa tu mai na iVolatabu: “Sa sucu mai e dua na gone me noda, sa soli mai vei keda e dua na gonetagane: ena vakatau kivei koya na lewa [“matanitu,” NW]; ena vakatokai na yacana…na Tui ni Sautu. Ena sega ni oti na kena tubu na nona lewa kei na sautu.” (Aisea 9:6, 7) Me baleta na matanitu oqo, a vakavulici iratou na nona imuri o Jisu me ratou masuta na Kalou: “Me yaco mai na nomuni matanitu, me caka na lomamuni e vuravura, me vaka sa caka tiko mai lomalagi.” (Maciu 6:10, VV) Eda na qai lai raica malua ena ivola oqo ni sa voleka na gauna me qai veiliutaki duadua ga kina na Matanitu ni Kalou ni sa vaqeavutaki ira oti na matanitu kece ga kei vuravura. (Taniela 2:44) Sa na qai itavi ni Matanitu oqo me raica na vukici ni vuravura me parataisi.
SA VOLEKA NI VAKAVOUTAKI NA ITUVAKI KEI VURAVURA!
15 E vakadeitaka vei keda na iVolatabu: “Me vaka na vosa ni yalayala ni Kalou eda sa waraka tiko na lomalagi vou kei na vuravura vou ni yalododonu.” (2 Pita 3:13, NW; Aisea 65:17) Ni cavuti “vuravura” na iVolatabu, so na gauna e dau vakaibalebaletaki ira na lewe i vuravura. (Vakatekivu 11:1) Na “vuravura vou” e cavuti e ke e vakaibalebaletaki ira na lewe i vuravura e vakadonui ira na Kalou.
16 Ni sa na vakavoutaki na ituvaki kei vuravura, e yalataka o Jisu ni o ira e vakadonui ira na Kalou era na vakaicovitaki ena nona isolisoli uasivi, “na bula tawa mudu.” (Marika 10:30) Yalovinaka, cega mada na nomu iVolatabu ena Joni 3:16 kei na 17:3, qai wilika na ka e tukuna o Jisu ni dodonu meda cakava meda rawata kina na bula tawamudu. Ia, dikeva mada oqo na ka ni veivakalougatataki e vakaraitaka na iVolatabu ni na nodra o ira ena vakadonui ira na Kalou mera bula ena Parataisi e vuravura sa voleka.
17Sa na sega na tamata ca, ivalu, basulawa, kei na itovo kaukaua. “Ena qai takali na tamata ca…. Ia ko ira na yalomalumalumu era na taukena na vanua.” (Same 37:10, 11) Sa na yaco na veisaututaki ni ‘sa na vakaotia na Kalou na ivalu mai na iyalayala kei vuravura.’ (Same 46:9; Aisea 2:4) Era na qai “tubu vinaka mai…na yalododonu; kei na sautu levu, ka yacova na gauna e oti kina na vula”—kena ibalebale oqo me tawamudu!—Same 72:7.
18Era na bula vakacegu o ira na qaravi Jiova. Era dau vakila na Isireli ena gauna vakaivolatabu na bula vakacegu ena gauna era talairawarawa kina vua na Kalou. (Vunau ni Soro 25:18, 19) Sa na bau totoka mada ga nida sa na vakila na vakacegu dina vaka oqo ena Parataisi!—Aisea 32:18; Maika 4:4.
19Ena sega ni leqa na kakana. E lagata na daunisame: “Ena sa tu e vuravura e na dela ni veiulu-ni-vanua na sila e qumi rawarawa ga.” (Same 72:16) Ni sa na vakalougatataki ira na yalododonu na Kalou o Jiova, sa na “qai vuataka na vuana ko vuravura.”—Same 67:6.
20Ena parataisi na vuravura taucoko. Na veivale totoka, na veisenikau, kei na iteitei bulabula, ena sosomitaka na veivanua e sa vakacacana vakalevu ena gauna oqo na tamata ivalavala ca. (Aisea 65:21-24; Vakatakila 11:18) Ni toso na gauna, sa na qai tete yani vakamalua na veivanua totoka me yacova ni sa roboti vuravura, me sa na vaka na totoka ni were o Iteni na vuravura taucoko. Ena ‘dedeka dina ga na ligana o Jiova me vakamamautaka na ka bula kece ga ena ka era gadreva.’—Same 145:16.
21Ena bula veiyaloni na tamata kei na manumanu. Erau na kana vata na manumanu kila kei na manumanu ni vale. O ira mada ga na gone era na sega tale ni qai rerevaka na manumanu e so era se rerevaki voli ena gauna oqo.—Aisea 11:6-9; 65:25.
22Sa na sega na tauvimate. Me vaka ni Tui ni Matanitu vakalomalagi ni Kalou o Jisu, ena qai veivakabulai o koya ena kena ivakatagedegede cecere sara ni vakatauvatani kei na kena lailai a vakayacora ni se bula voli e vuravura. (Maciu 9:35; Marika 1:40-42; Joni 5:5-9) Ni oti oya, “na lewe ni koro ena sega ni kaya, Ka’u sa tauvi mate.”—Aisea 33:24; 35:5, 6.
23Era na vakaturi na wekada lomani era sa mate, sa rawa nira na bula tu ga mera sega tale ni mate. Era na vakaturi kece o ira era sa takali yani e se nanumi ira tu na Kalou. Io, era na “tu cake tale mai na mate ko ira na yalododonu kei ira na sega ni yalododonu.”—Cakacaka 24:15, VV; Joni 5:28, 29, VV.
24 E totoka vakaoti na ka ni veivakalougatataki era na sotava o ira era digia mera vulica na veika e baleti koya na Dauveibuli, na Kalou Cecere o Jiova, ra qai vakatulewataka mera qaravi koya! A vakasamataka tiko o Jisu na parataisi e vuravura ena gauna e kaya kina vei koya na daubasulawa erau a vako vata: “Edaru na tiko vata mai Parataisi.” (Luke 23:43) E bibi meda saga meda kilai Jisu Karisito vinaka, baleta ni vukuna ga ena mai sobuti keda kina na ka ni veivakalougatataki kece oqo.
NA KA E KAYA NA IVOLATABU
- Ena sega ni daro na inaki ni Kalou me na vukici vuravura me parataisi.—Aisea 45:18; 55:11.
- Se liutaki vuravura tiko nikua o Setani.—Joni 12:31; 1 Joni 5:19.
- Na Kalou ena vakalougatataka na kawatamata ena ituvaki vou kei vuravura sa voleka.—Same 37:10, 11, 29.
Taro ni Vuli
1. Na cava na inaki ni Kalou me baleta na vuravura?
2. (a) Eda kila vakacava ni na yaco ga na inaki ni Kalou me baleta na vuravura? (b) Me vaka e kaya na iVolatabu, na tamata vakacava era na bula tawamudu?
3. Na ituvaki vakaloloma cava e sa yaco tu nikua e vuravura, na taro cava e vakavurea?
4, 5. (a) O cei a nona waqawaqa mai na gata me vosa vei Ivi? (b) E rawa ni veisau vakacava e dua a tamata vinaka tu me daubutako?
6. E vuki vakacava e dua na luve vakayalo ni Kalou me o Setani na Tevoro?
7. (a) Na cava erau mate kina o Atama kei Ivi? (b) Na cava eda na qase yani kina, da lai mate sara na kawa kece i Atama?
8, 9. (a) Na cava e vakalewa o Setani? (b) Na cava e sega ni vakarusai iratou kina na veivorati oqo na Kalou ena kena totolo duadua?
10. Na cava mo cakava mo to kina ena yasa i Jiova ena vakalasui ni vakalelewa i Setani?
11, 12. (a) Eda kila vakacava mai na vakatovolei i Jisu ni o Setani e liutaki vuravura tiko? (b) Na ivakadinadina cava tale e dusia ni liutaki vuravura tiko o Setani?
13. Na cava e veiganiti kina me sa vakavoui na vuravura?
14. O cei sa lesia na Kalou me Tui ni nona Matanitu, sa tukuni makawa tu mai vakacava oqo?
15. Na cava na “vuravura vou”?
16. Na isolisoli uasivi cava e vakarautaka na Kalou vei ira e vakadonui ira, ia na cava meda cakava me noda kina na isolisoli oqo?
17, 18. Eda kila vakacava ni na vakilai dina e vuravura taucoko na bula vakacegu kei na sautu?
19. Eda kila vakacava ni na sega ni leqa na kakana ena vuravura vou ni Kalou?
20. Na cava eda vakabauta kina ni na parataisi dina ga na vuravura taucoko?
21. Eda kila vakacava ni na bula veiyaloni na tamata kei na manumanu?
22. Na cava e kaya na iVolatabu me baleta na tauvimate?
23. Na cava eda na marau kina ni sa na yaco na veivakaturi?
24. Na cava na nomu rai me baleta na bula ena Parataisi e vuravura?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn